b'\n_START_ARTICLE_\nOlle Nordin\n_START_SECTION_\nUra\n_START_PARAGRAPH_\nPeliurallaan Nordin edusti IFK Norrk\xc3\xb6pingi\xc3\xa4, IFK Sundsvallia ja IFK G\xc3\xb6teborgia. 1979 h\xc3\xa4n juhli Ruotsin cupin voittoa IFK G\xc3\xb6teborgissa. Ruotsin maajoukkueessa Nordin pelasi vuosina 1970\xe2\x80\x9379 kaikkiaan 19 maaottelua  ja oli mukana MM-kisoissa 1978 Ruotsin j\xc3\xa4\xc3\xa4dess\xc3\xa4 alkulohkonsa jumboksi. H\xc3\xa4n lopetti peliuransa vuonna 1980. _NEWLINE_Valmennusuransa Nordin aloitti vuonna 1982 V\xc3\xa4stra Fr\xc3\xb6lundan p\xc3\xa4\xc3\xa4valmentajana. 1985 h\xc3\xa4n valmensi Norjan mestaruutta puolustanutta V\xc3\xa5lerengaa, mutta pesti j\xc3\xa4i yhden kauden mittaiseksi. 1986 h\xc3\xa4n nousi Ruotsin maajoukkueen p\xc3\xa4\xc3\xa4valmentajaksi. Nordin rakensi joukkueensa ajan t\xc3\xa4htipelaajien, kuten Glenn Hys\xc3\xa9nin, Jonas Thernin ja Glenn Str\xc3\xb6mbergin ymp\xc3\xa4rille. _NEWLINE_Ruotsi ei kuitenkaan onnistunut selviytym\xc3\xa4\xc3\xa4n historiansa ensimm\xc3\xa4isiin EM-kisoihin 1988, mutta Nordin sai jatkaa teht\xc3\xa4viss\xc3\xa4\xc3\xa4n. Seuraavat karsinnat meniv\xc3\xa4t kuitenkin paremmin ja Ruotsi selvitti tiens\xc3\xa4 MM-kisoihin 1990 12 vuoden tauon j\xc3\xa4lkeen. Nordin oli itse pelannut edellisiss\xc3\xa4 kisoissa 1978. Kisat p\xc3\xa4\xc3\xa4ttyiv\xc3\xa4t kuitenkin j\xc3\xa4lleen ensimm\xc3\xa4iselle kierrokselle h\xc3\xa4viten kaikki ottelunsa ja Nordin j\xc3\xa4tti teht\xc3\xa4v\xc3\xa4ns\xc3\xa4 kisojen j\xc3\xa4lkeen._NEWLINE_Kisojen j\xc3\xa4lkeen Nordin jatkoi uraansa Norjan 1. divisioonassa pelanneessa V\xc3\xa5lerengassa, mutta kehnolla menestyksell\xc3\xa4. Kauden 1993 h\xc3\xa4n toimi divisioonaseura Dr\xc3\xb8bak/Frognin p\xc3\xa4\xc3\xa4valmentajana. 1994 h\xc3\xa4n siirtyi FC Lyn Oslon p\xc3\xa4\xc3\xa4valmentajaksi ja johdatti seuran Norjan cupin loppuotteluun. H\xc3\xa4n j\xc3\xa4tti talousvaikeuksista k\xc3\xa4rsineen seuran jo seuraavan kauden p\xc3\xa4\xc3\xa4tteeksi._NEWLINE_1996\xe2\x80\x9397 Nordin luotsasi arabiemiraattilaista Al Waslia voittaen maan mestaruuden. H\xc3\xa4n palasi mestaruuden j\xc3\xa4lkeen takaisin Ruotsiin ja luotsasi vuoteen 2000 saakka IFK Norrk\xc3\xb6pingi\xc3\xa4._NEWLINE_2001 h\xc3\xa4nest\xc3\xa4 tuli AIK:n p\xc3\xa4\xc3\xa4valmentaja ja h\xc3\xa4n johdatti seuran Ruotsin cupin loppuotteluun ja Allsvenskanin kolmanneksi. Seuraava kausi alkoi kuitenkin kehnommin ja kes\xc3\xa4ll\xc3\xa4 2002 h\xc3\xa4n sai potkut seurasta._NEWLINE_2003 Nordin siirtyi J\xc3\xb6nk\xc3\xb6pings S\xc3\xb6dran p\xc3\xa4\xc3\xa4valmentajaksi. H\xc3\xa4n johdatti seuran heti debyyttikaudellaan Ruotsin 2. divisioonan voittoon, mutta nousu Superettaniin kariutui. Seuraavalla kaudella J\xc3\xb6nk\xc3\xb6ping oli kolmas. Kausi 2005 toi vihdoin nousun divisioonan voittaneelle J\xc3\xb6nk\xc3\xb6pingille. Ensimm\xc3\xa4iset Superettan-kaudet p\xc3\xa4\xc3\xa4ttyiv\xc3\xa4t seuran osalta sijoille 10 ja 13. H\xc3\xa4n j\xc3\xa4tti p\xc3\xa4\xc3\xa4valmentajan teht\xc3\xa4v\xc3\xa4t kauden 2007 j\xc3\xa4lkeen ja siirtyi seuran urheilutoimenjohtajaksi._NEWLINE_Syyskuussa 2008 Nordin kuitenkin palasi takaisin p\xc3\xa4\xc3\xa4valmentajaksi pelastaen seuran lopulta putoamiselta Superettanista. Syyskuussa 2009 Nordin ilmoitti j\xc3\xa4tt\xc3\xa4v\xc3\xa4ns\xc3\xa4 seuran kauden j\xc3\xa4lkeen.  Seura sijoittui Superettanissa lopulta kymmenenneksi.'